李弥逊
次韵刘宽夫
向来志功名，唯恐着鞭后。
老来倦轩冕，待兔但知守。
晨昏课朱墨，岁朋计升斗。
微官成底事，坐费白驹昼。
晚从松生游，忘言到心友。
十年成莫逆，百念付乌有。
谁念头愚溪，未种柳州柳。
有如压糠覈，责以出醇酎。
苍官与青士，赖尔对卮酒。
不知我形秽，浪处珠玉右。
刘侯妙雕琢，真是运斤手，
鹏风若有待，豹雾恐难入。
清池环小翠，一室仅十肘。
胸中着云梦，不数渭川亩。
嗟予远世心，大似与君偶。
拟歌于蔿于，击节和鸣玖。
觅句了不工，青灯坐搔首。